title: Komisijas Direktīva 2011/5/ES ( 2011. gada 20. janvāris ), ar ko groza Padomes Direktīvu 91/414/EEK, lai tajā kā darbīgo vielu iekļautu himeksazolu, un groza Lēmumu 2008/934/EK  Dokuments attiecas uz EEZ

text:
               21.1.2011

               LV

               Eiropas Savienības Oficiālais Vēstnesis

               L 18/34

         KOMISIJAS DIREKTĪVA 2011/5/ES
   (2011. gada 20. janvāris),
   ar ko groza Padomes Direktīvu 91/414/EEK, lai tajā kā darbīgo vielu iekļautu himeksazolu, un groza Lēmumu 2008/934/EK
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1) un jo īpaši tās 6. panta 1. punktu,
   tā kā:

               (1)

               Komisijas Regulā (EK) Nr. 451/2000 (2) un (EK) Nr. 1490/2002 (3) paredzēti sīki izstrādāti noteikumi Direktīvas 91/414/EEK 8. panta 2. punktā minētās darba programmas trešā posma īstenošanai un sniegts to darbīgo vielu saraksts, kuras jānovērtē attiecībā uz to iespējamo iekļaušanu Direktīvas 91/414/EEK I pielikumā. Himeksazols ir minētajā sarakstā.

               (2)

               Saskaņā ar Regulas (EK) Nr. 1490/2002 11.e pantu pieteikuma iesniedzējs divu mēnešu laikā pēc novērtējuma ziņojuma projekta saņemšanas atsauca savu pieteikumu par šīs darbīgās vielas iekļaušanu Direktīvas 91/414/EEK I pielikumā. Līdz ar to par himeksazola neiekļaušanu tika pieņemts Komisijas 2008. gada 5. decembra Lēmums 2008/934/EK par dažu darbīgo vielu neiekļaušanu Padomes Direktīvas 91/414/EEK I pielikumā un tādu augu aizsardzības līdzekļu atļauju atsaukšanu, kuros ir minētās vielas (4).

               (3)

               Sākotnējais ziņotājs (turpmāk “pieteikuma iesniedzējs”) saskaņā ar Direktīvas 91/414/EEK 6. panta 2. punktu iesniedza jaunu pieteikumu, kurā pieprasīja piemērot paātrināto procedūru, kas paredzēta 14. līdz 19. pantā Komisijas 2008. gada 17. janvāra Regulā (EK) Nr. 33/2008, ar ko paredz sīki izstrādātus noteikumus Padomes Direktīvas 91/414/EEK piemērošanai attiecībā uz parasto un paātrināto procedūru to darbīgo vielu novērtēšanai, kas veidoja darba programmas daļu, kura minēta šīs direktīvas 8. panta 2. punktā, bet nav iekļautas I pielikumā (5).

               (4)

               Pieteikumu iesniedza Somijai, kura ar Regulu (EK) Nr. 451/2000 bija izraudzīta par ziņotāju dalībvalsti. Tika ievērots paātrinātās procedūras termiņš. Darbīgās vielas specifikācija un atļautie izmantošanas veidi ir tādi paši, kā tie, uz kuriem attiecas Lēmums 2008/934/EK. Minētais pieteikums atbilst arī visām pārējām Regulas (EK) Nr. 33/2008 15. pantā minētajām pamatprasībām un procedūras prasībām.

               (5)

               Somija izvērtēja pieteikuma iesniedzēja iesniegtos papildu datus un sagatavoja papildu ziņojumu. Tā minēto ziņojumu 2009. gada 17. septembrī nosūtīja Eiropas Pārtikas nekaitīguma iestādei (turpmāk “iestāde”) un Komisijai. Iestāde papildu ziņojumu darīja zināmu pārējām dalībvalstīm un pieteikuma iesniedzējam, lai tie varētu izteikt piezīmes, un saņemtās piezīmes nosūtīja Komisijai. Saskaņā ar Regulas (EK) Nr. 33/2008 20. panta 1. punktu un pēc Komisijas pieprasījuma iestāde 2010. gada 4. novembrī Komisijai iesniedza savu secinājumu par himeksazolu (6). Dalībvalstis un Komisija izskatīja novērtējuma ziņojuma projektu, papildu ziņojumu un iestādes secinājumu Pārtikas aprites un dzīvnieku veselības pastāvīgajā komitejā, un 2010. gada 23. novembrī tas tika pabeigts kā Komisijas pārskata ziņojums par himeksazolu.

               (6)

               Dažādajās veiktajās pārbaudēs konstatēja, ka himeksazolu saturošus augu aizsardzības līdzekļus var uzskatīt par tādiem, kas kopumā atbilst Direktīvas 91/414/EEK 5. panta 1. punkta a) un b) apakšpunktā noteiktajām prasībām, jo īpaši attiecībā uz lietošanas veidiem, kas tika pārbaudīti un sīki izklāstīti Komisijas pārskata ziņojumā. Tādēļ ir lietderīgi iekļaut himeksazolu I pielikumā, lai nodrošinātu, ka atļaujas par augu aizsardzības līdzekļiem, kas satur šo darbīgo vielu, visās dalībvalstīs var piešķirt saskaņā ar minētās direktīvas noteikumiem.

               (7)

               Neskarot minēto secinājumu, ir lietderīgi iegūt papildu informāciju par dažiem konkrētiem jautājumiem. Direktīvas 91/414/EK 6. panta 1. punktā noteikts, ka vielas iekļaušana I pielikumā var būt atkarīga no nosacījumu izpildes. Tādēļ ir lietderīgi pieprasīt, lai pieteikuma iesniedzējs iesniegtu papildu informāciju, ar ko apstiprina atlieku veidu sakņaugos un apstiprina risku graudēdājiem putniem un zīdītājiem.

               (8)

               Pirms darbīgo vielu iekļauj I pielikumā, jāparedz pietiekams laikposms, lai dalībvalstis un ieinteresētās personas varētu sagatavoties šīs iekļaušanas radīto jauno prasību izpildei.

               (9)

               Neskarot Direktīvā 91/414/EEK noteiktos pienākumus, ko rada darbīgās vielas iekļaušana I pielikumā, pēc iekļaušanas dalībvalstīm jāatvēl sešu mēnešu laikposms pašreizējo atļauju pārskatīšanai attiecībā uz augu aizsardzības līdzekļiem, kuri satur himeksazolu, lai nodrošinātu atbilstību Direktīvas 91/414/EEK un jo īpaši tās 13. panta prasībām un attiecīgajiem I pielikuma nosacījumiem. Dalībvalstīm saskaņā ar Direktīvas 91/414/EEK noteikumiem attiecīgi jāmaina, jāaizstāj vai jāatsauc spēkā esošās atļaujas. Atkāpjoties no iepriekš noteiktā termiņa, jāparedz ilgāks laikposms, lai iesniegtu un novērtētu visu III pielikuma dokumentāciju par katra augu aizsardzības līdzekļa katru paredzēto lietojuma veidu atbilstīgi Direktīvā 91/414/EEK noteiktajiem vienotajiem principiem.

               (10)

               Direktīvas 91/414/EEK I pielikumā iekļaujot darbīgās vielas, kuras novērtētas saskaņā ar Komisijas 1992. gada 11. decembra Regulu (EEK) Nr. 3600/92, ar ko paredz sīki izstrādātus noteikumus tās darba programmas pirmā posma īstenošanai, kas minēta 8. panta 2. punktā Padomes Direktīvā 91/414/EEK par augu aizsardzības līdzekļu laišanu tirgū (7), gūtā pieredze liecina, ka var rasties grūtības, interpretējot pašreizējo atļauju turētāju pienākumus attiecībā uz piekļuvi datiem. Lai izvairītos no turpmākām grūtībām, jāprecizē dalībvalstu pienākumi, galvenokārt pienākums pārbaudīt, vai atļaujas turētājam ir piekļuve dokumentācijai, kas atbilst minētās direktīvas II pielikuma prasībām. Tomēr šāds precizējums, salīdzinot ar līdz šim pieņemtajām direktīvām par grozījumiem I pielikumā, neparedz dalībvalstīm vai atļauju turētājiem jaunus pienākumus.

               (11)

               Tāpēc attiecīgi jāgroza Direktīva 91/414/EEK.

               (12)

               Lēmumā 2008/934/EK ir paredzēts, ka himeksazolu neiekļauj minētajā pielikumā un līdz 2011. gada 31. decembrim atsauc tādu augu aizsardzības līdzekļu atļaujas, kuros ir minētā viela. Minētā lēmuma pielikumā ir jāsvītro rinda par himeksazolu.

               (13)

               Tādēļ ir lietderīgi attiecīgi grozīt Lēmumu 2008/934/EK.

               (14)

               Šajā direktīvā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

         IR PIEŅĒMUSI ŠO DIREKTĪVU.
   1. pants
   Direktīvas 91/414/EEK I pielikumu groza atbilstīgi šīs direktīvas pielikumam.
   2. pants
   Lēmuma 2008/934/EK pielikumā svītro rindu par himeksazolu.
   3. pants
   Dalībvalstis vēlākais līdz 2011. gada 30. novembrim pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto aktu tekstus, kā arī minēto aktu un šīs direktīvas atbilstības tabulu.
   Tās piemēro minētos aktus no 2011. gada 1. decembra.
   Kad dalībvalstis pieņem minētos aktus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
   4. pants
   1.   Dalībvalstis saskaņā ar Direktīvu 91/414/EEK līdz 2011. gada 1. decembrim vajadzības gadījumā groza vai atsauc pašreizējās tādu augu aizsardzības līdzekļu atļaujas, kuru sastāvā kā darbīgā viela ir himeksazols.
   Līdz minētajam datumam tās jo īpaši pārliecinās, ka ir izpildīti minētās direktīvas I pielikuma nosacījumi attiecībā uz himeksazolu, izņemot tos nosacījumus, kas noteikti attiecīgās darbīgās vielas ieraksta B daļā, un ka atļaujas turētājam ir dokumentācija vai piekļuve dokumentācijai atbilstīgi minētās direktīvas II pielikuma prasībām saskaņā ar tās 13. panta nosacījumiem.
   2.   Atkāpjoties no 1. punkta, katru atļauto augu aizsardzības līdzekli, kas satur himeksazolu kā vienīgo vai vienu no vairākām darbīgajām vielām, kuras visas ir iekļautas Direktīvas 91/414/EEK I pielikumā vēlākais līdz 2011. gada 31. maijam, dalībvalstis atkārtoti novērtē saskaņā ar vienotajiem principiem, kuri noteikti Direktīvas 91/414/EEK VI pielikumā, pamatojoties uz dokumentāciju, kas atbilst minētās direktīvas III pielikuma prasībām, un ņemot vērā minētās direktīvas I pielikuma himeksazola ieraksta B daļu. Pamatojoties uz minēto novērtējumu, tās nosaka, vai līdzeklis joprojām atbilst Direktīvas 91/414/EEK 4. panta 1. punkta b), c), d) un e) apakšpunkta nosacījumiem.
   Pēc tam, kad tas ir noteikts, dalībvalstis rīkojas šādi:

               a)

               ja himeksazols ir vienīgā darbīgā viela līdzeklī – vajadzības gadījumā groza vai atsauc atļauju vēlākais 2015. gada 31. maijā; vai

               b)

               ja līdzeklis satur himeksazolu kā vienu no vairākām darbīgajām vielām, vajadzības gadījumā groza vai atsauc atļauju vēlākais 2015. gada 31. maijā vai termiņā, kas šādai grozīšanai vai atsaukšanai paredzēts attiecīgajā direktīvā vai direktīvās, ar kurām atbilstīgo vielu vai vielas iekļauj Direktīvas 91/414/EEK I pielikumā, izvēloties vēlāko no šiem datumiem.

         5. pants
   Šī direktīva stājas spēkā 2011. gada 1. jūnijā.
   6. pants
   Šī direktīva ir adresēta dalībvalstīm.

      Briselē, 2011. gada 20. janvārī

            Komisijas vārdā –

            priekšsēdētājs

         José Manuel BARROSO

      (1)  OV L 230, 19.8.1991., 1. lpp.

      (2)  OV L 55, 29.2.2000., 25. lpp.

      (3)  OV L 224, 21.8.2002., 23. lpp.

      (4)  OV L 333, 11.12.2008., 11. lpp.

      (5)  OV L 15, 18.1.2008., 5. lpp.

      (6)  Eiropas Pārtikas nekaitīguma iestāde. Secinājums par darbīgās vielas himeksazola pesticīdu riska novērtējuma profesionālapskati. EFSA Journal 2010; 8(11):1653. [63. lpp.]. doi:10.2903/j.efsa.2010.1653. Pieejams internetā: www.efsa.europa.eu.

      (7)  OV L 366, 15.12.1992., 10. lpp.

      PIELIKUMS
      Direktīvas 91/414/EEK I pielikumā tabulas beigās pievieno šādu ierakstu:

                     Nr.

                     Parastais nosaukums, identifikācijas numuri

                        IUPAC nosaukums

                     Tīrība (1)

                     Stāšanās spēkā

                     Iekļaušana ir spēkā līdz

                     Īpaši noteikumi

                     “318

                     Himeksazols
                     CAS Nr.:

                        10004-44-1

                     CIPAC Nr.: 528

                     5-metilizoksazol-3-ol (vai 5-metil-1,2-oksazol-3-ol)

                     ≥ 985 g/kg

                     2011. gada 1. jūnijs

                     2021. gada 31. maijs

                     A   DAĻA
                     Ver atļaut izmantot tikai kā fungicīdu cukurbiešu sēklu granulēšanā profesionālos sēklu apstrādes uzņēmumos.
                     B   DAĻA
                     Lai īstenotu VI pielikuma vienotos principus, ņem vērā Pārtikas aprites un dzīvnieku veselības pastāvīgās komitejas 2010. gada 23. novembrī pabeigtā pārskata ziņojuma secinājumus par himeksazolu un jo īpaši tā I un II papildinājumu.
                     Šajā vispārējā novērtējumā dalībvalstis īpašu uzmanību pievērš:

                                 —

                                 lietotāju un strādnieku drošībai. Atļaujas piešķiršanas nosacījumos vajadzības gadījumā ietver aizsardzības pasākumus,

                                 —

                                 riskam attiecībā uz graudēdājiem putniem un zīdītājiem.

                           Lietošanas nosacījumos vajadzības gadījumā ietver riska mazināšanas pasākumus.
                     Attiecīgās dalībvalstis pieprasa, lai tiktu iesniegti apstiprinoši dati par atlieku veidu sakņaugos un risku graudēdājiem putniem un zīdītājiem.
                     Attiecīgās dalībvalstis nodrošina, lai pieteikuma iesniedzējs līdz 2013. gada 30. maijam iesniegtu šādu apstiprinošu informāciju Komisijai.”

         (1)  Sīkāka informācija par darbīgās vielas identitāti un specifikāciju ir sniegta pārskata ziņojumā.


title: Komisijas Direktīva 2011/37/ES ( 2011. gada 30. marts ), ar ko groza II pielikumu Eiropas Parlamenta un Padomes Direktīvā 2000/53/EK par nolietotiem transportlīdzekļiem  Dokuments attiecas uz EEZ

text:
               31.3.2011

               LV

               Eiropas Savienības Oficiālais Vēstnesis

               L 85/3

         KOMISIJAS DIREKTĪVA 2011/37/ES
   (2011. gada 30. marts),
   ar ko groza II pielikumu Eiropas Parlamenta un Padomes Direktīvā 2000/53/EK par nolietotiem transportlīdzekļiem
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2000. gada 18. septembra Direktīvu 2000/53/EK par nolietotiem transportlīdzekļiem (1) un jo īpaši tās 4. panta 2. punkta b) apakšpunktu,
   tā kā:

               (1)

               Ar Direktīvu 2000/53/EK ir aizliegts izmantot svinu, dzīvsudrabu, kadmiju vai sešvērtīgo hromu to transportlīdzekļu materiālos un detaļās, kurus laiž tirgū pēc 2003. gada 1. jūlija, izņemot gadījumos un saskaņā ar nosacījumiem, kas minēti direktīvas II pielikumā. Saskaņā ar Direktīvas 2000/53/EK 4. panta 2. punkta b) apakšpunktu Komisijai minētās direktīvas II pielikums regulāri ir jāpielāgo tehnikas un zinātnes attīstībai.

               (2)

               Direktīvas 2000/53/EK II pielikumā iekļauts to transportlīdzekļu un detaļu saraksts, uz ko neattiecas direktīvas 4. panta 2. punkta a) apakšpunktā noteiktais aizliegums. Transportlīdzekļos, kas tirgū laisti pirms dienas, līdz kurai izņēmums ir spēkā, svins, dzīvsudrabs, kadmijs vai sešvērtīgais hroms var būt Direktīvas 2000/53/EK II pielikumā norādītajos materiālos un detaļās.

               (3)

               Atsevišķiem materiāliem un detaļām, kas satur svinu, dzīvsudrabu, kadmiju vai sešvērtīgo hromu, arī turpmāk nav piemērojams Direktīvas 2000/53/EK 4. panta 2. punkta a) apakšpunktā minētais aizliegums, jo no tehniskā vai zinātniskā viedokļa joprojām nav iespējams izvairīties no šo vielu izmantošanas šajos konkrētajos materiālos un detaļās. Tāpēc ir lietderīgi pagarināt šo izņēmumu termiņu, līdz kļūst iespējams izvairīties no šo aizliegto vielu izmantošanas.

               (4)

               No tehniskā un zinātniskā viedokļa pašlaik nav iespējams izvairīties no svina izmantošanas automobiļu termoelektriskajos materiālos, lai samazinātu CO2 emisijas, rekuperējot izplūdes gāzu siltumenerģiju. Tāpēc uz šiem materiāliem uz laiku jāattiecina izņēmums no Direktīvas 2000/53/EK 4. panta 2. punkta a) apakšpunktā iestrādātā aizlieguma.

               (5)

               Atsevišķiem materiāliem un detaļām, kas satur svinu, dzīvsudrabu, kadmiju vai sešvērtīgo hromu, arī turpmāk, turklāt nenosakot termiņu, nav piemērojams Direktīvas 2000/53/EK 4. panta 2. punkta a) apakšpunktā minētais aizliegums, jo no tehniskā vai zinātniskā viedokļa joprojām nav iespējams izvairīties no šo vielu izmantošanas šajos konkrētajos minētās direktīvas II pielikumā norādītajos materiālos un detaļās.

               (6)

               Direktīvas 2000/53/EK II pielikumā noteikts, ka rezerves detaļas, kuras laistas tirgū pēc 2003. gada 1. jūlija un kuras izmanto transportlīdzekļiem, kas laisti tirgū pirms 2003. gada 1. jūlija, nav jāpiemēro Direktīvas 2000/53/EK 4. panta 2. punkta a) apakšpunkta noteikumi. Saskaņā ar šo izņēmumu transportlīdzekļus, kas tirgū laisti, pirms stājies spēkā minētajā pantā paredzētais aizliegums, atļauts remontēt, izmantojot rezerves detaļas, kuras atbilst transportlīdzeklī sākotnēji iebūvēto detaļu kvalitātes un drošības prasībām.

               (7)

               Direktīvas 2000/53/EK II pielikumā minētais izņēmums neattiecas uz to transportlīdzekļu rezerves detaļām, kas tirgū laisti pēc 2003. gada 1. jūlija un pirms dienas, līdz kurai ir spēkā attiecīgais minētās direktīvas II pielikumā paredzētais izņēmums. Tādējādi minētajiem transportlīdzekļiem paredzētajās rezerves detaļās nedrīkst būt smago metālu pat tad, ja ar tām aizstāj oriģinālās komplektācijas detaļas, kas satur smagos metālus.

               (8)

               Atsevišķos gadījumos transportlīdzekļu remontu nav iespējams veikt, neizmantojot oriģinālās rezerves detaļas, jo būtu jāmaina visu transportlīdzekļa sistēmu izmēru un funkcionālie parametri. Šādas rezerves detaļas nevar iebūvēt transportlīdzekļu sistēmās, kas sākotnēji ražotas no detaļām, kas satur smagos metālus, tādējādi nav iespējams remontēt minētos transportlīdzekļus un tie priekšlaicīgi būtu jāizņem no ekspluatācijas. Tādēļ attiecīgi jāgroza Direktīvas 2000/53/EK II pielikums, lai būtu iespējams šādu transportlīdzekļu remonts.

               (9)

               Tādēļ attiecīgi jāgroza Direktīva 2000/53/EK,

               (10)

               Šajā direktīvā paredzētie pasākumi ir saskaņā ar atzinumu, ko izdevusi komiteja, kura izveidota ar 18. panta 1. punktu Eiropas Parlamenta un Padomes 2006. gada 5. aprīļa Direktīvā 2006/12/EK par atkritumiem (2),

         IR PIEŅĒMUSI ŠO DIREKTĪVU.
   1. pants
   Direktīvas 2000/53/EK II pielikumu aizstāj ar šīs Direktīvas pielikuma tekstu.
   2. pants
   Dalībvalstīs stājas spēkā normatīvie un administratīvie akti, kas vajadzīgi, lai vēlākais līdz 2011. gada 31. decembrim nodrošinātu atbilstību šajā direktīvā noteiktajām prasībām.
   3. pants
   Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   4. pants
   Šī direktīva ir adresēta dalībvalstīm.

      Briselē, 2011. gada 30. martā

            Komisijas vārdā –

            priekšsēdētājs

         José Manuel BARROSO

      (1)  OV L 269, 21.10.2000., 34. lpp.

      (2)  OV L 114, 27.4.2006., 9. lpp.

      PIELIKUMS

            “II PIELIKUMS

               Materiāli un detaļas, kurām nepiemēro 4. panta 2. punkta a) apakšpunkta noteikumus

                        Materiāli un detaļas

                        Izņēmuma darbības joma un spēkā esības termiņš

                        Marķējami vai citādi identificējami saskaņā ar 4. panta 2. punkta b) apakšpunkta iv) punktu

                           Svins kā leģētājelements

                                    1(a).

                                    Mehāniskai apstrādei paredzēts tērauds un karsti cinkota tērauda detaļas ar svina saturu līdz 0,35 % no masas

                                    1(b).

                                    Vienlaidus karsti cinkota tērauda loksnes ar svina saturu līdz 0,35 % no masas

                        Transportlīdzekļi, kuru tips apstiprināts pirms 2016. gada 1. janvāra, un šiem transportlīdzekļiem paredzētas rezerves detaļas

                                    2(a).

                                    Mehāniskai apstrādei paredzēts alumīnijs ar svina saturu līdz 2 % no masas

                        Rezerves detaļas transportlīdzekļiem, kas tirgū laisti pirms 2005. gada 1. jūlija

                                    2(b).

                                    Alumīnijs ar svina saturu līdz 1,5 % no masas

                        Rezerves detaļas transportlīdzekļiem, kas tirgū laisti pirms 2008. gada 1. jūlija

                                    2(c).

                                    Alumīnijs ar svina saturu līdz 0,4 % no masas

                            (2)

                                    3.

                                    Vara sakausējums ar svina saturu līdz 4 % no masas

                            (2)

                                    4(a).

                                    Gultņu ieliktņi un bukses

                        Rezerves detaļas transportlīdzekļiem, kas tirgū laisti pirms 2008. gada 1. jūlija

                                    4(b).

                                    Dzinēju, transmisiju un gaisa kondicionēšanas sistēmu kompresoru gultņu ieliktņi un bukses

                        2011. gada 1. jūlijs un rezerves detaļas transportlīdzekļiem, kas tirgū laisti pirms 2011. gada 1. jūlija

                           Svins un tā savienojumi detaļās

                                    5.

                                    Baterijas un akumulatori

                            (2)

                        X

                                    6.

                                    Vibrācijas slāpētāji

                        Transportlīdzekļi, kuru tips apstiprināts pirms 2016. gada 1. janvāra, un šiem transportlīdzekļiem paredzētas rezerves detaļas

                        X

                                    7(a).

                                    Bremžu šļūteņu, degvielas šļūteņu un ventilācijas gaisvadu, šasijas un dzinēja balsta elastomēra/metāla detaļu elastomēru vulkanizācijas aģenti un stabilizatori

                        Rezerves detaļas transportlīdzekļiem, kas tirgū laisti pirms 2005. gada 1. jūlija

                                    7(b).

                                    Bremžu šļūteņu, degvielas šļūteņu un ventilācijas gaisvadu, šasijas un dzinēja balsta elastomēra/metāla detaļu elastomēru vulkanizācijas aģenti un stabilizatori ar svina saturu līdz 0,5 % masas

                        Rezerves detaļas transportlīdzekļiem, kas tirgū laisti pirms 2006. gada 1. jūlija

                                    7(c).

                                    Elastomēru saistvielas spēka pārvadu lietojumos ar svina saturu līdz 0,5 % masas

                        Rezerves detaļas transportlīdzekļiem, kas tirgū laisti pirms 2009. gada 1. jūlija

                                    8(a).

                                    Svins lodmetālos elektrisko un elektronisko komponentu pielodēšanai uz elektronisko shēmu platēm un svins komponentu izvadu pārklājumu sastāvā, izņemot alumīnija oksīdkondensatorus, svins detaļu spraudņu un elektronisko shēmu plašu pārklājumu sastāvā

                        Transportlīdzekļi, kuru tips apstiprināts pirms 2016. gada 1. janvāra, un šiem transportlīdzekļiem paredzētas rezerves detaļas

                        X (1)

                                    8(b).

                                    Svins lodmetālos, ko izmanto elektrotehniskiem lietojumiem, izņemot lodēšanu uz elektronisko shēmu platēm vai lodēšanu uz stikla

                        Transportlīdzekļi, kuru tips apstiprināts pirms 2011. gada 1. janvāra, un šiem transportlīdzekļiem paredzētas rezerves detaļas

                        X (1)

                                    8(c).

                                    Svins alumīnija oksīdkondensatoru izvadu pārklājumu sastāvā

                        Transportlīdzekļi, kuru tips apstiprināts pirms 2013. gada 1. janvāra, un šiem transportlīdzekļiem paredzētas rezerves detaļas

                        X (1)

                                    8(d).

                                    Svins, ko izmanto lodēšanai uz stikla gaisa caurplūdes sensoros

                        Transportlīdzekļi, kuru tips apstiprināts pirms 2015. gada 1. janvāra, un šiem transportlīdzekļiem paredzētas rezerves detaļas

                        X (1)

                                    8(e).

                                    Svins lodmetālos ar augstu kušanas temperatūru (t. i., svina sakausējumi ar svina saturu 85 % un lielāku no masas)

                            (3)

                        X (1)

                                    8(f).

                                    Svins, ko izmanto plastiski deformējamu kontaktspraudņu savienojumu sistēmās

                            (3)

                        X (1)

                                    8(g).

                                    Svins lodmetālos stabilu elektrisko savienojumu izveidei starp pusvadītāja kristālu un nesēju integrālshēmu “flip-chip” pakotnēs

                            (3)

                        X (1)

                                    8(h).

                                    Svins lodmetālā siltuma novadītāju pielodēšanai dzesētājam spēka pusvadītāju ierīcēs ar čipa projekcijas izmēru vismaz 1 cm2 un nominālo strāvas blīvumu vismaz 1 A/mm2 silīcija čipa laukumā

                            (3)

                        X (1)

                                    8(i).

                                    Svins lodmetālos, ko izmanto elektrosavienojumu lodēšanai pie stikla, izņemot laminēto stiklu

                        Transportlīdzekļi, kuru tips apstiprināts pirms 2013. gada 1. janvāra, un šiem transportlīdzekļiem paredzētas rezerves detaļas (4)

                        X (1)

                                    8(j).

                                    Svins lodmetālos, ko izmanto lodēšanai pie laminētā stikla

                            (3)

                        X (1)

                                    9.

                                    Vārstu ligzdas

                        Rezerves detaļas pirms 2003. gada 1. jūlija izstrādātiem dzinēju veidiem

                                    10(a).

                                    Svinu saturoši elektriskie un elektroniskie komponenti, kas satur svinu stikla vai keramikas materiāla sastāvā, elementos, kas integrēti stikla vai keramikas matricās, stiklkeramikas materiālā vai elementos, kas integrēti stiklkeramikas matricās
                                    Šis izņēmums neattiecas uz svina lietošanu:

                                                —

                                                spuldžu kolbu stikla un aizdedzes sveču glazūras sastāvā,

                                                —

                                                10.b, 10.c un 10.d punktā minēto komponentu dielektriskajos materiālos no keramikas

                        X (5) (detaļas, izņemot pjezoelektriķus dzinējos)

                                    10(b).

                                    Svins svina cirkonāta titanāta (PZT) tādu kondensatoru dielektrisko keramikas materiālu sastāvā, kuri ir integrālshēmu vai diskrēto pusvadītāju ierīču daļa

                                    10(c).

                                    Svins tādu kondensatoru dielektrisko keramikas materiālu sastāvā, kuru nominālais spriegums ir mazāks par 125 V maiņstrāvai vai 250 V līdzstrāvai

                        Transportlīdzekļi, kuru tips apstiprināts pirms 2016. gada 1. janvāra, un šiem transportlīdzekļiem paredzētas rezerves detaļas

                                    10(d).

                                    Svins tādu kondensatoru dielektrisko keramikas materiālu sastāvā, kas paredzēti ultraskaņas akustisko sistēmu sensoru noviržu kompensācijai, kas saistītas temperatūras izmaiņām

                            (3)

                                    11.

                                    Pirotehniskie ierosinātāji

                        Transportlīdzekļi, kuru tips apstiprināts pirms 2006. gada 1. jūlija, un šiem transportlīdzekļiem paredzētas rezerves detaļas

                                    12.

                                    Svinu saturoši termoelektriski materiāli lietojumiem automobiļu elektroierīcēm, kas paredzētas CO2 emisiju samazināšanai, rekuperējot izplūdes gāzu siltumenerģiju

                        Transportlīdzekļi, kuru tips apstiprināts pirms 2019. gada 1. janvāra, un šiem transportlīdzekļiem paredzētas rezerves detaļas

                        X

                           Sešvērtīgais hroms

                                    13(a).

                                    Pretkorozijas pārklājumi

                        Rezerves detaļas transportlīdzekļiem, kas tirgū laisti pirms 2007. gada 1. jūlija

                                    13(b).

                                    Lietojumiem šasijām paredzēto bultskrūvju un uzgriežņu komplektu pretkorozijas pārklājumi

                        Rezerves detaļas transportlīdzekļiem, kas tirgū laisti pirms 2008. gada 1. jūlija

                                    14.

                                    Kā pretkorozijas aģents autofurgonu absorbcijas ledusskapju dzesēšanas sistēmās no oglekļa tērauda, svina saturam nepārsniedzot 0,75 % no dzesēšanas šķīduma masas, izņemot gadījumus, kad ir iespējams izmantot citas dzesēšanas tehnoloģijas (t. i., tās ir pieejamas tirgū izmantošanai autofurgonos) un tam nav negatīvas ietekmes uz vidi, veselību un/vai patērētāju drošību

                        X

                           Dzīvsudrabs

                                    15(a).

                                    Priekšējo lukturu gāzizlādes lampas

                        Transportlīdzekļi, kuru tips apstiprināts pirms 2012. gada 1. jūlija, un šiem transportlīdzekļiem paredzētas rezerves detaļas

                        X

                                    15(b).

                                    Vadības paneļa apgaismojuma luminiscences lampas

                        Transportlīdzekļi, kuru tips apstiprināts pirms 2012. gada 1. jūlija, un šiem transportlīdzekļiem paredzētas rezerves detaļas

                        X

                           Kadmijs

                                    16.

                                    Elektrisko transportlīdzekļu akumulatori

                        Rezerves detaļas transportlīdzekļiem, kas tirgū laisti pirms 2008. gada 31. decembra

               Piezīmes:

                        —

                        Homogēnu materiālu pieļaujamā maksimālā svina, sešvērtīgā hroma un dzīvsudraba koncentrācija ir 0,1 % no masas, bet homogēnu materiālu pieļaujamā maksimālā kadmija koncentrācija ir 0,01 % no masas.

                        —

                        To transportlīdzekļu detaļu atkārtota izmantošana, kas bija pieejami tirgū izņēmuma spēkā esības dienā, ir atļauta bez ierobežojuma, jo uz to neattiecas 4. panta 2. punkta a) apakšpunkts.

                        —

                        Direktīvas 4. panta 2. punkta a) apakšpunkta noteikumi (6) neattiecas uz rezerves detaļām, kuras laistas tirgū pēc 2003. gada 1. jūlija un kuras izmanto transportlīdzekļiem, kas laisti tirgū pirms 2003. gada 1. jūlija.

         (1)  Demontāža, ja saskaņā ar 10.a ierakstu ir pārsniegta vidējā robežvērtība 60 g vienam transportlīdzeklim. Šā punkta piemērošanai neņem vērā elektroniskās iekārtas, ko nav uzstādījis ražotājs ražošanas procesā.

         (2)  Šis izņēmums tiks pārskatīts 2015. gadā.

         (3)  Šis izņēmums tiks pārskatīts 2014. gadā.

         (4)  Šis izņēmums tiks pārskatīts līdz 2012. gada 1. janvārim.

         (5)  Demontāža, ja saskaņā ar 8.a līdz 8.j ierakstu ir pārsniegta vidējā robežvērtība 60 g vienam transportlīdzeklim. Šā punkta piemērošanai neņem vērā elektroniskās iekārtas, ko nav uzstādījis ražotājs ražošanas procesā.

         (6)  Šis noteikums neattiecas uz riteņu balansēšanas atsvariem, elektromotoru ogles sukām un bremžu uzlikām.”